text: Ny cheftræner i KIF Kolding
  04 juni 2011 kl. 12.51
  Håndboldherrernes assisterende landstræner Peter Bredsdorff-Larsen overtager trænerjobbet i KIF Kolding.
  Efter 13 sæsoner som cheftræner og sportschef i KIF Kolding har Ingemar Linnéll valgt at vende tilbage til Stockholm. Han vil dog stadig være tilknyttet Kolding-klubben som konsulent.
  Ny cheftræner bliver Peter Bredsdorff-Larsen, der fortsat også vil være trænerassistent på herre A-landsholdet.
  
  Vil tilbage på toppen
  KIF Koldings direktør, Jens Boesen, glæder sig over, at kunne præsentere klubbens nye træner.
  - Jeg håber, at det sender et signal om, at vi stadig har ambitioner om at være med blandt de allerbedste i herreligaen i Danmark, og at vi vil tilbage i de fineste europæiske selskaber som Champions League eller den kommende Euro League. Jeg er sikker på, at Peter kan bidrage med det, der skal til, for at vores målsætning kommer til at lykkes, siger Jens Boesen.
  